Мыхьэнэшхуэ зиIэ Iуэхухэр утыку кърахьэ
Дунейпсо Адыгэ Хасэм и Хасащхьэм хэтхэм я зи чэзу зэхуэсыгъуэр гъатхэпэм и 29-м Налшык къалэ щекIуэкIащ. Хамэ къэралхэми, адыгэ щыпсэу хэгъуэгухэми я лIыкIуэхэр зыхэта зэIущIэм кърихьэлIащ КъБР-м и Парламентым и УнафэщIым и къуэдзэ Жаным Руслан, КъБР-м и Правительствэм и УнафэщIым и къуэдзэ Фырэ Руслан, УФ-м и Жылагъуэ палатэм хэт Нэхущ Заурбий, КъБР-м Печатымрэ цIыхубэ коммуникацэхэмкIэ и къэрал комитетым и Iэтащхьэ Дроздов Игорь, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Абазэ Барэсбий, нэгъуэщIхэри.
Мыхьэнэшхуэ зиIэ Iуэхухэр утыку кърахьэ
ЗэIущIэр къыщызэIуихым ДАХ-м и тхьэмадэ Сэхъурокъуэ Хьэутий жиIащ ГъэзэщIакIуэ гупыр зэрызэхуэмыза пIалъэм Iуэхугъуэ куэд зэрекIуэкIар, адыгэ дунейм мыхьэнэшхуэ щызиIэ Iуэху инхэр къызэрыблагъэр.
Махуэм зэрылэжьэну жыпхъэр яубзыхуа нэужь, къызэхуэсахэр тепсэлъыхьащ XXII ЩIымахуэ Олимп Джэгухэр зыхуей хуэзэу Сочэ зэрыщекIуэкIам, адыгэ лъэпкъым и хъыбари къэрал куэдым зэрахэIуам. Ар къызэгъэпэща зэрыхъуам, адыгэхэм щагъуэта гулъытэм, къэралым, лъэпкъхэм я дежкIэ Олимпиадэм иIа мыхьэнэм тепсэлъыхьыжащ Сэхъурокъуэ Хьэутий, Къардэн Самир, Хьэгъундокъуэ Яшар, Бырсекъуэ Орфан сымэ. Апхуэдэуи а Iуэхур зи нэгу щIэкIахэр, Олимп Джэгухэр зэрекIуэкIам тетхыхьыжахэр къыщыпсалъэ, Сочэ щытраха видео теплъэгъуэхэр зыхэт фильм кIэщIи ягъэлъэгъуащ.
Хэкурысхэр нэхъыбэу зыгъэпIейтей Iуэхум — Сирием бэлыхь щыхэхуа ди лъэп-къэгъухэр хэкум къешэлIэжыным, къэкIуэжахэм я Iуэху зэрыхъунум — теухуауэ щытащ етIуанэ упщIэр. Дэфтэрхэм ехьэлIа Iуэхухэр, иджыпсту Къэбэрдей-Балъкъэрым, Адыгейм, Къэрэшей-Шэрджэсым щыщыIэ щытыкIэхэр, хэкумкIэ къаплъэу Сирием ис адыгэхэм ятеухуауэ къэпсэлъащ зи гугъу тщIы хэгъуэгухэм я Хасэ тхьэмадэхэр, хэкум къэIэпхъуэжхэм я Iуэхур зи пщэ дэлъхэр.
Къэрал, политикэ, жылагъуэ лэжьакIуэ цIэрыIуэу, Урысей Федерацэм юстицэмкIэ и министру, ЩIДАА-м и академикыу, Дунейпсо Адыгэ Хасэм и япэ президенту щыта Къалмыкъ Юрэ къызэралъхурэ илъэс 80, КъБР-м и цIыхубэ усакIуэ КIыщокъуэ Алим къызэралъхурэ мы гъэм илъэси 100 зэрырикъум теухуауэ республикэхэм щрагъэкIуэкIыну Iуэхугъуэхэр яубзыхуащ. Ди лъэпкъым дежкIэ мыхьэнэшхуэ зиIэ Iуэхугъуэщ накъыгъэм и 21-м щыIэнури — Урыс-Кавказ зауэр зэриухрэ илъэси 150-рэ зэрырикъум ехьэлIа дауэдапщэхэр адыгэхэр зэрыс хэгъуэгухэм, къэралхэм зэрыщрагъэкIуэкIынум зэпкърыхауэ тепсэлъыхьащ ГъэзэщIакIуэ гупым хэтхэр.
Мыхьэнэшхуэ зиIэ Iуэхугъуэщ Къэбэрдей Адыгэ Хасэм и тхьэмадэ, Хасащхьэм хэт ХьэфIыцIэ Мухьэмэд утыку кърихьари — Хэкурысхэмрэ хэхэс адыгэхэмрэ я деж адыгэбзэр щыхъумэным ехьэлIа лъэпкъ программэр. Ар гъэпсыным тепсэлъыхьащ къызэхуэсахэр.
ДАХ-м и Хасащхьэм и зэIущIэр зэрекIуэкIам теухуа тхыгъэ убгъуа ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
